Kevin Anderson lewer kishou-kragtoer | Netwerk24
Kevin Anderson lewer kishou-kragtoer
Deur Johann de Jager 29 Oktober 2020 13:16
Kevin Anderson vroeër vandeesweek in Wene in aksie. Foto: Getty Images
Anderson, tans slegs 111de op die wêreldranglys weens sy stryd teen beserings die afgelope paar jaar, het die Spanjaard, wat 15de op die ranglys is, met 7-5, 6-1 in 88 minute afgeransel.
Vyf van die voorste tien spelers ter wêreld is in die Erste Bank-ope in Oostenryk in aksie en sou kennis geneem van Anderson se kragtige afslane en dat sy korrel weer mooi ingestel is.
Die 34-jarige Anderson, wenner twee jaar gelede in Wene, speel in die kwarteindronde teen die vierde gekeurde Rus Daniil Medvedev of Kanada se Vasek Pospisil.
Carreño Busta, wat vanjaar die halfeindronde van die Amerikaanse Ope gehaal het, het vroeg die voortou met 2-0 geneem.
Anderson het volgens atptour.com in die sesde pot egter teruggebreek om dit gelykop met 3-3 te maak. Anderson het op 6-5 weer so gemaak om die eerste stel te wen.
Die lenige Anderson het vroeg met 3-0 in die tweede stel voorgeloop voor die Spanjaard sy eerste en enigste pot van die stel gewen het.
Dit was Anderson se vyfde sege in ses wedstryde teen Carreño Busta.
Dit was ook Anderson, voormalige nr. 5 op die wêreldranglys, se eerste sege vanjaar oor 'n top-20-speler.
Hy het sedert sy terugkeer in Augustus (ná 'n tweede knieoperasie) nog net een keer – in die Franse Ope – twee wedstryde in 'n ry gewen.